एक रास्‍ता यह भी हो सकता है कि लगातार अज्ञेय, शमशेर जैसे दुरूह कवियों के बजाए इनके लेखन का वह सरल रूप विशेष रूप से कहानी,उपन्‍यास सामने लाया जाए जिससे कि अगली पीढ़ी पठनीयता के दम पर हिन्‍दी साहित्‍य के प्रति आकर्षित हो । शमशेर पर अभी तक अलग-अलग झंडो के नीचे कम-से-कम दस गोष्ठियॉं तो दिल्‍ली में हो ही चुकी हैं । शमशेर हिन्‍दी उर्दू के बहुत नायब कोमल कवि हैं तो दूसरी तरफ जटिल अर्थ के संदर्भ में ‘कवियों के कवि’भी हैं । उनकी रूमानियत,सौन्‍दर्य को समझना भी इतना सहज नहीं है । वे वाकई इतने ऊंचे हैं कि कई बार अंग्रेजी के आतंक में पला-बढ़ा हिन्‍दी भाषी पाठक भी उनकी पकड़ से बाहर रह जाता है । यदि मैं यह पूछने की धृष्‍टता करूं कि इतनी सारी गोष्ठियों के बावजूद कोई शमशेर की दो-चार पंक्तियां उसी प्रवाह और अंदाज में सुना सकता है जैसे- फैज अहमद फैज,दिनकर या बच्‍चन की ? शायद नहीं । तर्क यह हो सकता है कि कविता के पाठक ज्‍यादा नहीं होते । लेकिन क्‍या यह भी इतना बड़ा सच नहीं है कि अच्‍छी कविता,अच्‍छी कहानी ज्‍यादा पाठकों के दम पर ही जिंदा रह सकती है । तुलसीदास की रामायण,कबीर के दोहे,पद,प्रेमचंद,शरत की कहानियां इनका नायाब उदाहरण हैं । मेरे कहने का अभिप्राय यह है कि शमशेर और अज्ञेय की गोष्ठियों के साथ–साथ भुवनेश्‍वर जैसे महान कथाकार के ऊपर भी कुछ गोष्ठियॉं होनी चाहिए,पत्रिकाओं के विशेषांक निकलने चाहिए । माना कि उन्‍होंने न इतना ज्‍यादा लिखा और न वे उस प्रबुद्ध अभिजन और सत्‍ता के संपर्क में रहे जिनके नाम पर कई न्‍यास और पीठ बनाए गए हों लेकिन एक नाटककार,कहानीकार के रूप में हिन्‍दी साहित्‍य उनका वैसा ही ऋणी है जैसे चन्‍द्रधर शर्मा गुलेरी,सुदर्शन आदि का । क्‍या ‘भेडि़ए’ कहानी या उनके नाटकों को छोटी पुस्तिका में स्‍कूल-कॉलेजों में नि:शुल्‍क बांटना भुवनेश्‍वर के प्रति वैसी श्रद्धाजंलि नहीं होगी ? जो पैसा मानव विकास मंत्रालय शमशेर और दूसरे लेखकों की जन्‍मशती मनाने के लिए दे रहा है अच्‍छा हो हमारे संगठन लेखक उसी में से कुछ कटौती करके भुवनेश्‍वर के योगदान को जनता के सामने रखें। हेरी पोटर और चेतन भगत के उपन्‍यासों की तरफ भागती नयी पीढ़ी को यदि रोका जा सकता है तो भुवनेश्‍वर,प्रेमंचद,नागार्जुन की कहानियों के बूते ही । शमशेर की कविता या पुरस्‍कार के बूते नई पीढ़ी हिन्‍दी की तरफ लौटेगी इसमें कुछ संदेह है ।